Alexia Putellas

**Alèxia Putellas i Segura** – 1994-yili 4-fevral Ispaniyada tugʻilgan va *Alexia* taxallusi bilan tanilgan. Putellas Barselona ayollar futbol klubida markaziy hujumchi, chap qanot hujumchisi pozitsiyalarida oʻynaydi va Futbol boʻyicha Ispaniya ayollar terma jamoasi sardori hisoblanadi. Putellas Barselonaga kelishidan avval *Espanyol* va *Levante* jamoalarida faoliyat yuritgan. 2022-yilga qadar koʻplab jamoaviy va individual sovrinlarga ega chiqqan, Putellas ayollar orasida oʻz davrining eng yaxshi futbolchilaridan hisoblanadi. 2022-yili ayollar futboli jurnalisti Asif Burxan Putellasga „ayollar futboliga yangicha oʻyin uslubini olib kirdi“ deb taʼrif bergan.

Putellas Barselona tarkibida 2012-yildan beri faoliyat yuritib keladi. Barselona tarkibida 8 ta Liga kubogini yutib olgan, 8 marotaba Copas de la Reina va uch bor Ayollar UEFA Chempionlar ligasida gʻolib boʻlgan. 2020–2021-yilgi mavsumda Barselona ayollar klubi bilan treblni qayd etgan. 2021-yilda trebl qayd etganidan keyin Putellas  UEFA 2021-yilning eng yaxshi ayol futbolchisi, Ballon d’Or feminin va FIFAning eng yaxshi ayol futbolchisi individual sovrinlarning barchasini bir yilda qoʻlga kiritgan ayollar futboli tarixda birinchi futbolchiga aylangan. 2022-yili Putellas ayollar oʻrtasidagi Yevropa chempionatini tizzasidagi xochsimon toʻqimalar uzilishi jarohati tufayli oʻtkazib yuborgan. Shunga qaramay, yana uchala individual sovrinlarning barchasini qoʻlga kiritgan va ayollar futboli tarixida ilk barcha sovrinlarni ketma-ket qoʻlga kiritgan futbolchiga aylangan.

Putellas Xalqaro maydonda Ispaniya ayollar futbol terma jamoasi tarkibida (2010—2011-yillarda) U17 UEFA Ayollar chempionatida gʻolib boʻlgan va 2012-yili UEFA Ayollar U19 Yevro chempionatida 2-oʻrinni qoʻlga kiritgan. Ispaniya kattalar terma jamoasidagi karyerasini 2013-yili UEFA Ayollar Yevro chempionatida boshlagan, shundan keyin terma jamoa tarkibidagi boshqa xalqaro chempionatlarda ham ishtirok etgan. 2015-yili FIFA Ayollar oʻrtasidagi jahon chempionati, 2017-yilgi Yevro chempionati, 2019-yilgi Jahon chempionatida qatnashgan va 2023-yili oʻtkazilgan Ayollar Jahon chempionatida gʻalaba qozongan. 2023—2024-yilgi Ayollar oʻrtasidagi Millatlar ligasini Ispaniya tema jamoasi sardori sifatida oʻtkazgan.

2023-yili oktyabr oyi statistikasi boʻyicha Putellas Barselona tarkibida eng koʻp oʻyin oʻtkazish boʻyicha Melanie Serranodan keyin ikkinchi oʻrinni egallagan, keyinchalik Barselonaning barcha davrlardagi eng yaxshi toʻpurariga aylangan. Shuningdek Marta Torrejónning 90 ta oʻyinda maydonga tushib, Ispaniya terma jamoasidagi eng koʻp oʻyin oʻtkazish boʻyicha qoʻygan rekordini 114 ta oʻyinda maydonga tushgan holda yangilagan.

## Yoshlik davri va taʼlim
Alèxia Putellas i Segura 1994-yil 4-fevral Barcelonaning Mollet del Vallès provinsiyasida Jaume Putellas Rota va Elisabet „Eli“ Segura Sabaté oilasida tugʻilgan. Yoshligidan futbolga qiziqiqqan, shuning uchun otasi uni Camp Nou stadionida Barselona oʻyinlarini tomosha qilishga olib borgan. Shuningdek, La Bolera qahvaxonasida oilaviy futbol oʻyinlarini tomosha qilishgan. Soʻzlariga qaraganda, amakivachchasi Real Madrid klubi muxlisi boʻlishiga qaramay, oʻzining jamoasini qoʻllab-quvvatlashdan toʻxtamagan. Yoshligidan Putellas Barselona futbolchilaridan Andrés Iniesta, Rivaldo, Ronaldinho va ayollardan Olimpik Lion klubida oʻynagan Louisa Nécibga muxlislik qilgan.

Putellas basketbolchilar oilasida tugʻilgan va yoshligida futboldan tashqari basketbol, tennisga bilan ham shug'ullangan. Maktabda futbol oʻynashni boshlagan, 2001-yili futbol klubiga qoʻshilishidan oldin Xavining ikki haftalik yozgi lagerlariga qatnashgan. Oyisi unga maktabda o'g'il bolalar bilan futbol oʻynashni toʻxtatishi sharti bilan futbol jamoasiga qoʻshilishiga rozi boʻlgan. U oʻgʻil bolalar bilan futbol oʻynashdan uyalmagan, xattoki ular ichida lider kabi harakat qilgan. Putellas maktabda futbol oʻynashni yoqtirardi, oʻzining qobiliyatlariga qaramasdan, u hali futbol faoliyati haqida oʻylab koʻrmagan edi. Putellasning birinchi jamoasi CF Mollet UE oʻgʻil bolalar klubi boʻlgan, klubda 3 ta mashgʻulot oʻtkazganidan keyin u yerga boshqa bormasligini va mashgʻulotlar muhiti unga yoqmaganini aytgan. Shundan soʻng Sabadell qizlar jamoasida shugʻullana boshagan.

2013-yil Putellas Biznes boshqaruvi va menejment sohasi boʻyicha Barselona shahridagi Pompeu Fabra Universitetida oʻqishni boshlagan, keyin oʻqishdan taʼtil olib, bor eʼtiborini yana futbolga qaratgan.

## Klubdagi faoliyati

### Faoliyatining boshlanishi
Yetti yoshida Sabadell klubida oʻynashni boshlagan. Sabadelda Putellas Barselonadagi jamoadoshlari Viki Losada va Marta Korrederalar bilan birga toʻp surgan. Jamoadoshlaridan bir necha yoshga kichik boʻlishiga qaramay, Putellas jamoa sardori boʻlgan. Jussasi boshqalarga qaraganda kichikroq boʻlgani bois uzoqdan zarbalar bera olmagan. Sport ommaviy axboroti yoshlik davridan Putellas maydondagi boʻsh pozitsiyalarni yaxshi egallagani uchun muvaffaqiyatli oʻyin oʻtkazgan deyishadi. Sabadel Putellas uchun yaqin atrofdagi yagona ayollar boʻlimi bor klub boʻlgan. Putellas oʻynagan payt klub gullab yashnaganiga qaramay, ayollar jamoasi klub direktorlari uchun muhim ahamiyat kasb etmagan. Putellasning mashgʻulotlarini taʼminlash oilasi uchun qiyinchiliklar tugʻdirgan.

#### Barselona, 2005–2006
2005-yili Putellas Barselona yoshlar jamoasida bir yilini oʻtkazgan. Jamoa bilan Putellas 2005-yilgi Copa Catalunya va liga chempionatlarini yutgan. Barselonada oʻynash Putellasning orzusi edi, ammo Barselonada Putellasning yoshidagi qizlar jamoasini tarqatib yuborilgan va Putellas jamoani tark etgan. 2006-yili murabbiylikni boshlagan Xavi Liorens: „Putellasning qaytishiga ishonardim, faqat buning uchun eng yaxshi vaqtni kutish kerak edi“ deb aytib oʻtgan. Putellas boshqa klubni tark etgan jamoadoshlariga oʻxshab Barselona shahridagi Espanyol klubiga oʻtgan.

#### Espanyol, 2006–2011

Putellas Espanyol ayollar jamoasiga 12 yoshida qoʻshilgan. Oʻsha davrlarda Espanyol ayollar jamoasi Ispaniyada eng yaxshi akademiya shakllantirgan jamoa edi. Barselonada birga toʻp surayotgan jamoadoshlari Marta Torrejón va Andrea Pereiralar bilan Espanyolda ham birga oʻynagan. 2007-yili Espanyol Cadet jamoasi yoshlar Copa Catalunya kubogini va mavsum oxiriga kelib, 2008-yili Liga chempionatini yutgan. 2008-yili Putellas 14 yoshlilar uchun Espanyol B jamoasiga oʻtgan va Espanyolning asosiy jamoasida 2010-yili 16 yoshida debyut qilgan. Espanyol 2010-yili *Copa de la Reina* finalida Rayo Vallecanoni 3:1 hisobida magʻlub qilganida Putellas jamoa tarkibida boʻlgan. Espanyol bilan 2011-yil *Copa de la Reina* finalida Barselonaga 2:1 xisobida magʻlub boʻlgan. Espanyol tarkibida toʻp surgan davrida Putellas Ispaniyaning eng yaxshi yosh futbolchisi deb topilgan.

#### Levante, 2011–2012-yillar
Ispaniya yoshlar terma jamoasida xalqaro yutuqlarga erishganidan so'ng Puttelas yulduz deb eʼtirof qilina boshlangan. 2011-yili *Copa de la Reina* finalidan soʻng Valencia shahrining Levante klubiga oʻtgan va sermaxsul mavsum oʻtkazgan. Levante 2012-yilgi *Copa de la Reina* kubogini yuta olmagan. Putellas 2011—2012-yilgi mavsumda klub tarkibida barcha oʻyinlarda qatnashgan va 34 ta oʻyinda 15 ta gol urib, mavsumni klubning eng yaxshi to'purari sifatida muvaffaqiyatli yakunlagan. Klub bosh murabbiyi Antonio Conrerasning maydonda markazlashib oʻynash, dribling, oʻyinni oʻqish kabi taktik va individual koʻrsatmalari Putellesga oʻyinini yaxshilashida yordam bergan. Antonio Conrerasning aytishicha, Putellas klubga qo'shilishi bilanoq yuqori sifatda o'ynagan va jamoadoshlaridan koʻra yaxshi taasurot qoldirgan.

### Barcelona

#### 2012–2013

Liorens va Barselona Putellasning oʻyinlarini klub akademiyasini tark etganidan boshlab kuzatgan, 2012-yili Levanteda sovrinsiz mavsum oʻtkazgani va otasining oʻlimidan soʻng, Putellasga Barselonaga qaytish taklif qilingan. Putellas Barselona taklifini qabul qilgan va 2012-yil 10-iyul sanasida hujumchi sifatida klub bilan shartnoma imzolagan. Klubga qoʻshilgan mavsumining oʻzidanoq samarali oʻyinlar koʻrsatib, mavsumning koʻplab oʻyinlarida maydonga tushgan. Barselona ayollar jamoasi oʻtkan mavsumda erishgan oʻz tarixidagi ilk Liga chempionligidan soʻng, UEFA  Ayollar Chempionlar ligasida qatnashish huquqiga ega boʻlgan. 2012-yil 26-sentyabrda Putellas UEFA Ayollar Chempionlar ligasida Arsenalga qarshi uy uchrashuvida debyut qilgan va uchrashuv 0:3 hisobida boy berilgan. Safar uchrashuvida Barselona 0:4 hisobida Arsenal tomonidan tor-mor qilingan va oʻzining ilk chempionlar ligasi debyutini chempionatning nimchorak bosqichida yakunlagan.

2014-yilga kelib, Putellasga Barselona klubi va Ispaniya terma jamoasining kelajagi sifatida qarala boshlangan. 2014-yilgi *Copa de la Reina* chempionatining har bir bosqichda gol urgan. Yarim finalda 3:1 hisobida Barselona gʻalabasi uchun gollardan biriga mualliflik qilgan va Atletik Bilbaoga qarshi final uchrashuvida jarima maydonchasi tashqarisidan urgan goli klubni penaltilar seriyasiga olib chiqqan, penaltilar seriyasida Putellas jamoasi uchun soʻngi hal qiluvchi golni kiritgan va Barselona bilan oʻzining beshinchi kubogini qoʻlga kiritgan. Putellas ketma-ket ikkinchi martta *Copa de la Reina* chempionatining eng yaxshi oʻyinchisi deb topilgan.

#### 2013–2014
2014-yil mart oyida Barselona Ayollar Chempionlar ligasida chorak finalga chiqqan birinchi ispan jamoasiga aylangan. Putellas chempion Wolfsburgga qarshi oʻyin juda qiyin oʻtishi mumkinligini aytib oʻtgan va oʻyin kutilganidek 0:5 hisobida Wolfsburg foydasiga yakunlangan. Natijada, Barselona Chempionlik poygasini tark etgan. 13-aprel sanasida Barselona 27 ta magʻlubiyatsiz seriya qayd etib, oʻzining navbatdagi Liga chempionligiga erishgan. Putellas uchun bu klub bilan erishilgan ikkinchi Liga chempionligi boʻlgan. Oʻzining yuqori sifatli dribling va aldamchi harakatlari bilan boshqa futbolchilardan ajralib turgan Putellas mavsumni aʼlo darajadagi formada yakunlagan.

2013-yil 5-mayda Putellas Barselona tarkibidagi oʻzining ilk Liga chempionligini qoʻlga kiritgan. Soʻngi oʻyinda 25.000 muxlis oldida Atletik Bilbao ustidan 2:1 hisobida erishilgan gʻalaba haqida 2021-yil matbuot anjumanida final oʻyini faoliyatidagi eng unutilmas oʻyin boʻlganini aytib oʻtgan. 2013-yili *Copa de la Reina* finalida Prainsa Zaragozaga qarshi gol urgan, Putellasning goli Ispan matbuoti tomonidan chempionatning eng chiroyli goli deb eʼtirof etilgan. Mavsum oxirida Putellas chempionatning eng yaxshi oʻyinchisi deb topilgan.

#### 2014–2015
Putellas Chempionlar ligasidagi ilk golini nimchorak final bosqichida Slavia Prague klubi darvozasiga kiritgan, ammo chorak finalda Barselona 2:1 hisobida magʻlubiyatga uchragan. Barselona tarkibidagi uchinchi Liga chempionligini 2015-yili aprel oyida qoʻlga kiritgan. May oyida uni Ispaniya ayollar milliy futbol terma jamoasi tarkibga ilk bor markaziy hujumchi sifatida taklif qilishgan.

#### 2015–2016

Barselona 2016-yilgi mavsum boshidan toʻlliq professional ayollar klubi maqomiga erishgan, Klub direktorlari ayollar jamoasiga Ciutat Esportivada mashgʻulotlar oʻtkazishiga rasman ruxsat bergan.

Putellas 2015—2016-yilgi UEFA ayollar oʻrtasidagi Chempionlar ligasidagi BIIK Kazygurt jamoasiga qarshi birinchi oʻyinni oʻtkazib yuborgan va javob uchrashuvida maydonga tushib Barselona bilan yirik 4:0 hisobida gʻalabaga erishgan, oʻyin davomida Putellas ikkita golli uzatma amalga oshirgan.

Navbatdagi chorak finalda Barselona Paris Saint Germain klubiga imkoniyatni boy bergan. Putellas magʻlubiyatdan soʻng oʻz intervyusida Barselonaga kelgan birinchi mavsumida Chempionlar ligasida qatnashish ajoyib ekanini aytganini eslab, keyingi 3-4 yil ichida chempionatni yutish va PSGdek klublarga munosib qarshilik koʻrsata oladigan jamoa shakllanishiga umid qilishini aytgan.

2016-yil *Copa de la Reina* finalida Putellas gol kiritib va Míriam Diéguezga golli uzatma bergan, natijada Barselona 5:1 hisobida chempionlikka sazovor boʻlgan. Putellas mavsumni Barselonaning eng yaxshi toʻpurari sifatida 18 ta gol bilan yakunlagan.

#### 2016–2017
2017-yili fevral oyida Putellas FIFPro Womenʼs World XI xalqaro terma jamoasiga hujumchi sifatida kiritilgan. 2016—2017-yilgi mavsumda Barselona oʻzining tarixida ilk bor Chempionlar ligasining yarim finaligacha yetib borgan va yarim finalda PSG bilan toʻqnash kelgan. Putellas Barselona tarkibida PSGga qarshi uy va safar uchrashuvlarida maydonga tushgan lekin jamoa umumiy 5:1 hisobida magʻlubiyatga uchragan. Putellas 2017-yil 18-iyulda Barselona tarkibida uchinchi *Copa de la Reina* kubogini qoʻlga kiritgan, finalda Atletiko Madridga qarshi gol urdi va 4:1 hisobida klub muvaffaqiyatga erishgan.

#### 2017–2018
2017-yil 2-oktabrda Santa Teresaga qarshi uchrashuvda Putellas ilk marotaba Barselona tarkibida jamoa sardori sifatida oʻyinga tushgan. 2018-yilgi *Copa de la Reina* chempionatida Putellas Barselonaning eng yaxshi toʻpurariga aylandi, chorak finalda Levantega qarshi uy va javob uchrashuvlarida gol kiritib Barselona gʻalabasini taʼminlagan. Atletik Bilbao ustidan qozonilgan gʻalabadan soʻng yarim finalda Atletiko Madridni qoʻshimcha boʻlimda kiritilgan gol hisobiga magʻlub qilgan va finalga yoʻl olgan.

#### 2018–2019

2020—2021-yilgi mavsumda ham Viki Losadadan keyingi sardor sifatida tanlangan Putellas Liganing koʻplab oʻyinlarida sardorlik vazifasini bajargan. Liganing birinchi oʻyinidayoq Barselona Real Madridga duch kelgan, Putellas jamoa sardori sifatida oʻyinga tushib oʻyindagi toʻrtinchi va soʻngi golini kiritgan. 2021-yil 6-noyabrda Barselona Camp Noudagi birinchi oʻyinida Espanyolga qarshi maydonga tushgan va oʻyinda Putellas yana jamoa sardori boʻlgan. Keyingi hafta Putellas 2021-yilgi Supercopa de España Femenina yarim finalida Atletiko Madridga qarshi maydonga tushgan. Barselona penaltilar seriyasi natijasiga koʻra Atletiko Madritga imkoniyatni boy bergan. Oʻyin Barselonaning oʻsha mavsumda faqat uch bor magʻlub boʻlgan bahslarining biri boʻlgan. Los Blancos jamoasiga qarshi El clasicoda Putellas Barselonaning raqibga qarshi birinchi golini kiritgan. Los Blancosga kiritilgan gol Putellasning Ligadagi urgan 100-goli boʻlgan.

#### 2019–2020
Ispaniya ayollar Superkubogida uy va javob uchrashuvlarida sardor sifatida maydonga tushgan. Finalda Reyal Sociedad 10:1 hisobida magʻlub qilingan va Putellas 2 ta golga mualliflik qilgan. Bir oydan soʻng Sporting Huelva klubiga qarshi Barselona tarkibidagi 300-oʻyinini oʻtkazgan va klub tarixida Melanie Serrano, Marta Unzué, va Vicky Losadalardan soʻng eng koʻp oʻyinda maydonga tushgan futbolchiga aylangan. Putellas Mart oyidagi klubning eng yaxshi futbolchisi deb topilgan. COVID-19 pandemiyasining boshlanishi bilan Liga chempionati toʻxtatilgan va turnirdagi holatga qarab Barselona chempion deb eʼlon qilingan. 2015-yildan beri bu Putellasning ilk Liga kubogi va umumiy hisobda toʻrtinchisi boʻlgan. Putellas 20 ta Liga oʻyini davomida 10 ta gol va 8 ta assis amalga oshirilgan. Mavsum yakunida Putellas Liganing eng yaxshi oʻyinchisi deb topilgan.

Chempionlar ligasining 2019—2020-yilgi mavsumida uchrashuvlar faqat bir marttalik formatda oʻtkazish formatida Barselona Atletiko Madridga qarshi bahsda 1:0 hisobida gʻalaba qozongan, yarim final bosqichda Wolfsbur jamoasiga 1:0 hisobida imkoniyatni boy bergan. Putellasdan Barselona va boshqa yevropa top klublari oʻrtasidagi farq qay darajada ekanligi soʻralganida u hech qanday farq yoʻq deb aytgan. Yarim final bosqichi natijalariga koʻra Putellas Ayollar Chempionlar ligasining rasmiy tarkibiga kiritilgan.

Chempionlar ligasi tugaganiga qaramasdan Barselona *Copa de la Reinaning* qolgan oʻyinlarini tugatishi kerak boʻlgan. COVID-19 sababli yarim final va final bosqichlari 2020—2021-yilgi mavsumga qoldirilgan. 2020-yil 13-fevralda *Copa de la Reina* finalida Logrono klubiga qarshi bahsda Putellas penaltidan gol urgan va natijada Barselona 3:0 hisobida finalda gʻalaba qozongan, bu Putellas uchun beshinchi *Copa de la Reina* chempionligi boʻlgan.

#### 2020–2021
Putellas 2021—22-yilgi *Copa de la Reina* musobaqasining nimchorak finalida Rayo Vallecanoga qarshi gol urgan va umumiy 3:1 hisobida Barselona zafar quchgan. 2022-yil 16-martda chempionatning chorak final bosqichida Real Sociedadga qarshi kechgan bahsda Barselona 3:0 hisobida gʻalaba qozongan va Putellas uchrashuvda 2 ta golni oʻz hisobiga yozib qoʻygan. Mart oyida Barselona Chempionlar Ligasi chorak final doirasida Real Madridga qarshi bahs olib borgan, Putellas oʻyinda 2 ta gol urgan va yakunda jamoasi 3:1 hisobida zafar quchgan. Real Madrid bilan uy oʻyinida ham Putellas gol urishga erishgan. Camp Nouda kechgan javob uchrashuviga umumiy 91,533 ta muxlis stadionga tashrif buyurgan va bu Ayollar futboli tarixidagi eng koʻp muxlis qatnashgan oʻyin sifatida rekord oʻrnatgan. 2022-yil aprel oyida UWCL yarim final bosqichida Barselona VFL Wolfsburg jamoasiga qarshi oʻynagan va 5:1 hisobida gʻalaba qozongan, Putellas oʻyinda 2 ta gol kiritgan. Camp Nouda boʻlib oʻtgan uchrashuv 91,648 ta muxlis bilan yana muxlislar tashrifi boʻyicha rekordni yangilagan.

2018—2019-yilgi mavsumda Putellas Barselonaning toʻrtinchi sardori lavozimiga tayinlandi, va bu Putellas faoliyati davomidagi ilk sardorlik lavozimi boʻlgan. Chempionlar Ligasining birinchi oʻyinida kutilmaganda BIIK Kazygurtga 3:1 hisobida magʻlub boʻlgan oʻyinda Putellas oʻz jamoasi darvozasini ishgʻol etgan. Barselona javob uchrashuvida 3:0 hisobida gʻalaba qozonib keyingi bosqichga oʻtgan. Oktyabr oyida Putellas Rayo Valekano bilan oʻyinda toʻrtta gol urgan. Keyinchalik Chempionlar ligasida Bavariyaga qarshi uy va javob uchrashuvlarida maydonga tushgan, umumiy 2:0 hisobida Barselona gʻalaba qozongan. 2019-yil Putellas Barselonaning Uefa chempionlar ligasidagi ilk finalida Lyon jamoasiga qarshi maydonga tushgan va jamoasi umumiy 4:1 hisobida magʻlubiyatga uchragan. Barselonaning finaldagi magʻlubiyatidan soʻng Putellas faoliyatida ilk bor Chempionlar ligasining rasmiy eng yaxshi futbolchilaridan tuzilgan tarkibidan joy olgan. Keyinchalik Barselona bilan shartnomasini 2022-yilgacha uzaytirgan. Mavsumni umumiy 18 ta gol bilan Barselonaning eng yaxshi toʻpurari sifatida yakunlagan.

#### 2021–2022
2020—2021-yilgi mavsumda Barselona oʻz tarixidagi ikkinchi bor Chempionlar ligasining final bosqichiga chiqqan. Chempionlar ligasi finalidan bir kun oldin Putellas jamoadan alohida mashgʻulot oʻtkazgan, bunga sabab belidagi jarohatining hali toʻliq bartaraf etilmagani boʻlgan. Jarohati sabab Putellas final bosqichini oʻtkazib yuborishi mumkin edi. 2021-yil 16-may kuni jarohatiga qaramay Putellas faoliyati davomidagi ikkinchi Chempionlar ligasi finalida asosiy tarkibda maydonga tushdi va bu galgi raqib Chelsea edi. Oʻyinning 30-soniyasida hisob ochilgan, keyinroq Barselona foydasiga penalti berilgan va Putellas penaltidan gol urib farqni 2:0 ga yetkazgan. Oʻyinning 20-daqiqasida Putellas jarima maydonchasi ichidagi Aitana Bonmatíga golli uzatma bergan va Aitana hisobni 3:0 ga yetkazib qoʻygan. Keyinchalik Aitana Bonmati urgan gol chempionatning beshinchi eng chiroyli goli deb eʼtirof qilingan. Barselona oʻyinni 4:0 hisobida yakunlagan oʻyin UWCLning eng yirik hisob qayd etilgan finali boʻldi. Keyinchalik Putellas UWCLning eng yaxshi futbolchilaridan tuzilgan tarkibidan joy olgan.

2021-yil 29-noyabrda Putellas *Ballon d’Or Féminin* sovrinini qoʻlga kiritgan. Putellas 1960-yil Luis Suárez *Ballon d’Or* sovrinini yutganidan keyin ilk *Ballon d’Or* va yilning eng yaxshi oʻyinchisi sovrinlarini olgan futbolchiga aylangan. Sovrinni marhum otasiga bagʻishladi va jamoadoshlariga rahmat aytdi. Yanvar oyida *FIFAʼs The Best Womenʼs* *Player* sovrinini olgan va Barselona tarkibida bu sovringa erishgan *Lieke Martensdan* keyin ikkinchi oʻyinchiga aylandi. 2021–22 *Supercopa Femenina* yarim finalida Real Madridga qarshi 90+1 daqiqada gol urib Barselonani final bosqichiga olib chiqqan. *Supercopa Femenina* final bosqichida Atletiko Madridga qarshi 67 daqiqa toʻp surgan va oʻyin Barselona foydasiga 7:0 hisobida yakunlangan.

Rayo Valekanoga qarshi *Copa de la Reina* chempionatidagi birinchi bahsda Putellas gol urgan va umumiy 3:1 hisobida gʻalaba qozonishgan. 16-mart kuni Real Sociedadga qarshi yarim final bahsida Putellas 2 ta gol kiritgan va jamoasi umumiy 3:0 hisobida zafar quchgan. Mart oyida Chempionlar ligasida Real Madridga qarshi chorak final oʻyini boʻlib oʻtgan. Birinchi bosqichda Putellas 2 ta gol urgan va Barselona 3-1 hisobida gʻalaba qozongan. Camp Nou stadionidagi Uy uchrashuvida ham Barselona 5:2 hisobida gʻalaba qozongan va Putellas ushbu uchrashuvda ham gol urgan. Uchrashuvda 91.553 ta tomoshabin ishtirok etgan va bu ayollar futboli tarixidagi eng koʻp muxlis kelgan uchrashuv sifatida rekord oʻrnatgan. Chempionlar ligasi yarim finalida VL Wolfsburg ustidan 5:1 hisobida erishilgan gʻalabada Putellas 2 ta gol urgan. Camp Nouda boʻlib oʻtgan uchrashuv bu safar 91.648 ta muxlis tashrifi bilan ayollar futbolida eng koʻp muxlis kelish boʻyicha rekordni yangilagan.

2022-yil 21-mayda Putellas Olympik Lyonga qarshi ketma-ket ikkinchi Chempionlar ligasi finalida maydonga tushgan. Oʻyinda toʻlliq 90 daqiqa maydonda harakat qilganidan soʻng Barselonaning yagona goliga mualliflik qilgan va natijada Barselona 1:3 hisobida magʻlubiyatga uchragan. Chempionat yakuniga koʻra 2021–2022 yilgi UWCLning mavsum futbolchisi deb topilgan va 2021–2022 yilgi mavsum UWCL rasmiy jamoasiga kiritilgan shuningdek, 11 ta gol bilan UWCLning eng yaxshi toʻpurari boʻlgan.

Putellas 2022-yil 25-may kuni Barcelonaning „Real Madrid“ga qarshi *Copa de la Reina* yarim final uchrashuvida maydonda harakat qilgan va 4:0 hisobida yakunlangan bahsda Putellas *Lieke Martensga* golli uzatma bergan. Mavsum soʻngida *Copa de la Reina* finalida Sporting Huelva jamoasiga qarshi toʻp surib 6:1 hisobida chempionlikni qoʻlga kiritgan, Putellas oʻyinni asosiy tarkibda boshlab bitta gol urgan. *Putellas*, *Anita Marcos* va *Alicia Martinez* chempionatni 4 tadan gol bilan eng yaxshi toʻpurar sifatida yakunlashgan.

Mavsum soʻngida jamoadoshlari „Alexia Barselonaning bir qismi“ deb maqtashgan. Ligadagi Mavsumni 18 ta gol va 15 ta assist bilan yakunlagan. 2021—2022-yilgi mavsum Putellas uchun eng sermahsuli boʻldi, chunki u faoliyati davomida ilk bor barcha turnirlarda 30 ta gol urishga erishgan va Barselona qatnashgan turnirlarida jamoa toʻpurari boʻlgan. Oʻtkan mavsumdagi muvaffaqiyati bu yil yaxshilandi va Putellas ketma-ket ikkinchi bor 34 ta gol bilan ayollar oʻrtasida Yevropaning barcha turnirlarda eng koʻp gol urgan futbolchisiga aylangan.

#### 2022–2023

5-iyul 2022-yil UEFA ayollar Yevro chempionati oldidan oʻtkazilgan Ispaniya terma jamoasi mashgʻulotlarida Putellas jarohat olgan. Putellasning olgan jarohati jiddiy boʻlib 10-12 oy davomida davolanishi taxmin qilingan va katta ehtimol bilan 2022—2023 *Primera División* va 2022—2023 UEFA Ayollar chempionlar ligasi oʻyinlarini oʻtkazib yuborishi mumkin boʻlgan. Mavsum boshidan oldingi mavsum uchun beriladigan barcha individual: *Chempionlar Ligasi yilning eng yaxshi futbolchisi*, *Ballon d’Or Féminin* va *FIFAning eng yaxshi ayol futbolchisi* sovrinlarini qoʻlga kiritgan va ilk uchta sovrinni bir yilda olgan futbolchi sifatida rekord oʻrnatgan.

2023-yil fevral oyidan boshlab Putellas klubda individual mashgʻulotlarni boshlagan va 2023-yil mart oyining oxirida jamoaviy mashgʻulotlarga qaytgan. 27-aprel 2023-yil Chempionalr ligasi yarim final bosqichida jamoa zaxirasiga qaytgan va 2023-yil 30-aprel *Sporting Huelvaga* qarshi bahsda 73-daqiqada zaxiradan maydonga tushgan. 21-may kuni Liganing soʻngi oʻyinlaridan birida jarohatdan qaytganidan soʻng birinchi golini kiritgan. Oʻyin Real Madridga qarshi boʻlib unda Barselona 2 mavsumdan beri birinchi bor magʻlubiyatga uchragan. 2023-yil Chempionlar ligasining final bosqichida Wolfsburgga qarshi bahsda Putellas qoʻshib berilgan vaqtda maydonga tushgan va klub 3:2 hisobida gʻalabaga qozongan.

#### 2023–2024

2023—2024-yil mavsum oldidan Putellas jarohatdan toʻliq tiklangan holda Barselona tarkibiga qaytdi. Putellasni jamoa bosh murabbiyi *Jonatan Giraldez* asosiy forvard, yashirin toʻqqizlik pozitsiyalarida oʻynatmoqchi boʻldi, lekin keyinchalik Bonmatí, Patricia Gujaro va Keira Walshlar bilan birgalikda oʻyin qurishini xohladi va Putellasni markaziy hujumchi pozitsiyasiga qoʻygan. Mavsumning ilk bahsi Putellas uchun Barselona tarkibida oʻtkazgan 400-oʻyini boʻlgan va u *Serranodan* keyin bunday natijaga erishgan futbolchiga aylandi. Mavsumdagi ilk golini *Sporting Huelvaga* penaltidan kiritdi. Putellas Liganing toʻrtinchi oʻyinida Hermesoga qarshi, Atletiko Madridga qarshi bittadan gol urgan holda barcha chempionatlarda kiritilgan 182 ta gol bilan Barselonaning barcha davrlardagi eng yaxshi toʻpurariga aylangan. Atletiko Madridga urgan goli Putellas uchun Ligadagi 131-gol boʻlgan.

Putellas hanuz jarohati tufayli noqulayliklar his qilardi. Barselona uchun bu mavsumda Putellasdan tashqari yarim himoyada ham yoʻqotishlar boʻlgan. *The Equalizer* Putellasning bu holatiga „Porlash onini kutayotgan yulduz“ deb taʼrif bergan.

## Xalqaro faoliyati

### Kataloniya
10 yoshida Putellas Kataloniyaning yoshlar jamoasiga taklig qilingan. Putellas Jamoada 12 yoshdan 18 yoshgacha bolalar bilan oʻynagan va Kataloniya bilan Ispaniya chempioni boʻlgan. 2007—2008-yilgi mavsumda Kataloniya 14 yoshgacha boʻlgan jamoasi autonomous communities chempionatida gʻalaba qozongan va 2009-yilda 16 yoshgacha boʻlganlar jamoasida ikkinchi oʻrinni egallagan.

2016-yil Putellas Kataloniya jamoasi bilan Galiciaga qarshi maydonga tushgan. Putellas yoshlar jamoasi bilan erishilgan gʻalaba u uchun unutilmas boʻlgani va Kataloniya jamoasida toʻp surganidan baxtiyor ekanini aytib oʻtgan.

### Ispaniya

#### 2009–2013: Yoshlikdagi muvaffaqiyati
15 yoshidan boshlab Putellas Ispaniya yoshlar jamoasida oʻynashni boshlagan. 2010-yil Ispaniya U-17 jamoasi tarkibida UEFA U-17 Ayollar chempionatida ishtirok etgan va bu Putellas uchun birinchi xalqaro doiradagi chempionat boʻlgan. Guruh bosqichida Putellas Daniyaga qarshi gol urgan. Ispaniya guruh bosqichini mutloq gʻalaba bilan yakunlagan va qolgan uchrashuvlarda ham gʻalaba qozonib Finalda Irelandiya terma jamoasini magʻlub etgan va Yevropa chempioniga aylangan.

2010-yilgi U-17 ayollar Yevropa chempionligi Ispaniya terma jamoasiga FIFA U-17 jahon chempionatiga yoʻllanma bergan. Birinchi oʻyinda Ispaniya Yaponiyani 4:1 hisobida magʻlub qilgan. Ispaniya guruh bosqichini 1-oʻrin bilan yakunlagan va keyingi bosqichda Braziliya terma jamoasiga qarshi oʻyinda Putellas dubl qayd etib jamoasini keyingi bosqichga olib chiqqan. Keyingi bosqichda Ispaniya Janubiy Koreaga 2:1 hisobida imkoniyatni qoʻldan boy bergan. Shimoliy Koreaga qarshi uchinchi oʻrin uchun bahsda Ispaniya gʻalaba qozongan.

2011-yil Ispaniya U-17 terma jamoasi Yevropa chempionatidagi muvaffaqiyatini takrorlagan. Yarim final bosqichida Irlandiyani 4:0 hisobda yutgan oʻyinda Putellas 2 ta gol urgan. Ipaniya Final bosqichida Fransiyani 1:0 hisobida yutgan va bu Puttelas uchun ikkinchi Yevrodagi gʻalaba boʻlgan.

Keyingi yili Putellas Ispaniya U-19 terma jamoasi tarkibiga qoʻshilgan. 2012-yilgi UEFA 19 yoshgacha boʻlganlar chempionatida Ispaniya terma jamoasi sardori va markaziy hujumchi sifatida harakat qilgan. Jamoani boshqarish unga qiyinchilik tugʻdirmagani, aksincha qiyin pallada uni yanada kuchliroq qilganini aytgan. Guruh bosqichida Ispaniya Anglyani 4:0 hisobida yutgan oʻyinida Putellas gol urgan. Guruhni birinchi oʻrinda yakunlagandan soʻng Ispaniya yarim finalda Portugaliyani yutgan. Ispaniya finalga yoʻl olgan va Putellas jamoa sardori sifatida maydonga tushgan, lekin Ispaniya 87-daqiqada Shvetsariya terma jamoasidan gol oʻtkazib yuborgan va magʻlubiyatga uchragan. Yoshlik davrini eslab Putellas *otasi vafodidan soʻng unga yupanch boʻlgan yagona narsa futbol boʻlganini aytgan*.

2012-yilgi Ayollar UEFA 19 yoshgacha boʻlganlar oʻrtasidagi Yevropa chempionati Putellas uchun soʻngi Ispaniya yoshlar terma jamoasidagi ishtiroki boʻlgan. Putellas terma jamoa sardori sifatida qatnashgan chempionatda Ispaniya guruh bosqichida 2 ta magʻlubiyat va 1 ta gʻalaba bilan uchinchi oʻrinni egallagan.

#### 2013—2020: Kattalar jamoasidagi oʻyinlar va turnirlardagi muvaffaqiyatsizliklar
2013-yil iyul oyida Putellas Kattalar terma jamoasi tarkibidagi ilk oʻyinini Daniyaga qarshi oʻrtoqlik uchrashuvida oʻtkazgan, oʻyin 2:2 hisobida yakunlangan. Terma jamoa bosh murabbiyi *Ignacio Quereda* Putellasni 2013-yilgi Yevropa Chempionati asosiy tarkibiga qoʻshishga qaror qilgan. Putellas va doʻsti Virginia Torrecillani bosh murabbiy tarkibga yoshlik shijoatini berish uchun qoʻshganini aytgan. Ayollar terma jamoasi erkaklar terma jamoasi bilan oʻxshash taktika va oʻyin uslubida boʻlishiga qaramay chempionatda muvaffaqiyatli qatanasha olmagan. 2013-yil mart oyida Putellas kattalar terma jamoasidagi debyutini Angliya terma jamoasiga qarshi oʻtkazgan. Putellas soʻngi golini Qoʻshimcha daqiqalarda kritib 3:2 hisobida Ispaniya gʻalabasini taʼminlagan. Uchrashuv Ispaniya ayollar terma jamoasining 16 yildan buyon birinchi Angliya ustidan erishilgan gʻalabasiga aylangan. Putellas Fransiyaga qarshi uchrashuvda ham maydonga tushgan va jamoasi gʻalaba qozongan. Keyinchalik Ispaniya chorak finalda Norvegiya tomonidan magʻlub qilingan.

2015-yil mayda Putellas Kanadada boʻlib oʻtadigan FIFA ayollar oʻrtasidagi Jahon chempionatiga Ispaniya terma jamoasi tarkibiga taklif qilingan. Putellas barcha oʻyinlarda Ispaniyaning asosiy tarkibda maydonga tushgan, ammo terma jamoa 2 ta magʻlubiyat va 1 ta durrang qayt etib chempionatni tark etgan. Putellas va jamoadoshlari terma jamoa bosh murabbiyi *Ignacio Queredaning* jamoani turnirga yaxshi tayyorlamaganlikda ayblab lavozimidan ozod qilinishini talab qilishgan.

*Jorj Vilda* Ispaniya ayollar terma jamoasi bosh murabbiyi etib tayinlangan va Ispaniyani 2017-yilgi ayollar oʻrtasidagi Yevropa chempionatiga tayyorlashni boshlagan. Putellas Ispaniya bilan Yevropa chempionati guruh bosqichidagi barcha oʻyinlarda asosiy tarkibda maydonga tushgan. Ispaniya Avstriyadan penaltilar seriyasida magʻlubiyatga uchrab turnirni tark etgan.

2019-yilgi FIFA ayollar oʻrtasidagi jahon chempionatida guruh bosqichidagi oʻyinlarni muvaffaqiyatli yakunlagan va navbatdagi bosqichga yoʻl olgan. Keyingi bosqichda Ispaniya turnirda keyinchalik gʻolib boʻlgan AQSH terma jamoasiga 1:2 hisobida imkoniyatni boy bergan.

9 oydan soʻng Ispaniya 2020-yilgi *SheBelieves* *Cup* chempionatida Yaponiya, Angliya, va AQSHga qarshi ishtirok etgan. Putellas Yaponiyaga qarshi bitta gol urgan va jamoasini finalga olib chiqqan. Ispaniya terma jamoasi finalda Angliya tomonidan magʻlub qilingan va ikkinchi oʻrinni egallagan.

2020-yili yaqin doʻsti *Torrecilla* saraton kasalligiga chalinganidan soʻng Putellas Ispaniyaning milliy terma jamoasida *Torrecillasning* 14 raqamini olgan. Putellas *Torrecilla* terma jamoa tarkibiga qaytguniga qadar uni raqamida oʻynashini taʼkidlab oʻtgan.

#### 2021—2022: Jamoada liderlik va jarohatlar
2021-yili Putellas Ispaniya terma jamoasining uchinchi sardori deb eʼlon qilingan.

2021-yil 2-noyabrda Putellas Ispaniya ayollar milliy terma jamoasining mavsumdagi eng yaxshi futbolchisi deb topilgan .

2022-yil 1-iyulda Italiyaga qarshi oʻyin Putellas uchun terma jamoa tarkibidagi 100-uchrashuv boʻlgan va Ispaniya ayollar terma jamoasidagi eng birinchi 100 ta oʻyinda maydonga tushgan futbolchiga aylangan. Bir necha kundan soʻng Putellasni 2022-yil UEFA Ayollar yevrosida qatnashish uchun Ispaniya terma jamoasi asosiy oʻyinchilari tarkibiga qoʻshilgan. Ammo chempionat boshlanishiga oz muddat qolganida tizzasidan jarohat olgan va chempionatni oʻtkazib yuborishiga toʻgʻri kelgan. Barselonaga tizzasini operatsiya qilish uchun qaytib ketishidan oldin Putellas Yevro chempionatining birinchi Finlandiyaga qarshi oʻyinida maydonga tushgan va uchrashuv 4:1 hisobida Ispaniya foydasiga yakunlangan.

#### 2023-hozir: Jahon chempionati va Millatlar ligasidagi muvaffaqiyat
Ispaniya ayollar terma jamoasidagi 15 ta futbolchi 2022-yilgi Ayollar oʻrtasidagi Yevro chempionati finalida sodir boʻlgan ish sababidan terma jamoa tarkibida 2023-yilgi ayollar oʻrtasidagi Jahon chempionatida ishtirok etishdan bosh tortishgan. 2022-yil sentyabr oyida Putellas *Las 15* deb nom olgan jamoadoshlarini qoʻllab quvvatlash uchun ijtimoiy tarmoqlarda chiqish qilgan. Las 15 RFEF oʻyinchilarning psixologik holatlarini va mashgʻulot muhitini yaxshilashda yordam bermaguniga qadar terma jamoa tarkibida oʻynamasliklarini eʼlon qilishgan. 23-sentabrda RFEFni tanqid qilgan holda Putellas va 15 ta oʻyinchi qoʻshma bayonot yozgan. RFEF talablarni qabul qilmaganidan soʻng Putellas 15 ta oʻyinchi uchun vositachilik qilgan va RFEFni 2023-yilgi ayollar oʻrtasidagi Jahon chempionati boshlanguniga qadar vaziyatni yumshatishga erishgan.

Tizzasidagi jarohatdan toʻlliq tiklanganidan soʻng Putellas 2023-yili iyul oyida terma jamoa tarkibiga qoʻshilgan. Terma jamoaga qaytishi bilan Panamaga qarshi 7:0 hisobida erishilgan gʻalabada gol urgan.

Bir yil maydonga tushmagan Putellas terma jamoa tarkibida hamma kutganidek oʻyin koʻrsata olmagan. Shunga qaramay, Zambiyaga qarshi golli uzatma bergan va toʻlliq oʻyinni boshqargan. Ispan axborot tizimi oʻyindan soʻng Ispaniya terma jamoasi Putellas boʻlmasa uzoqqa bora olmasligini taʼkidlashgan. Anglya terma jamoasiga qarshi final bahsining 90-daqiqasida Putellas Mariona Caldenteyga golli uzatma bergan. Oʻyin 1:0 hisobida Ispaniya foydasiga yakunlangan.

Jahon chempionati yakunlanganidan soʻng *Ruben affair* Ispaniya terma jamoasi futbolchilariga qilgan ishi yuzasidan terma jamoa vakillari shu jumladan Putelles ham *Rubern affairga* qarshi ish qoʻzgʻatilishini talab qilib ijtimoiy tarmoqlarda chiqish qilishgan. Deyarli butun tarkib *Ruben affairga* qarshi ish ochilmasa terma jamoada oʻynamasligini eʼlon qilgan. 2023-yili sentyabr oyida Ispaniya ayollar terma jamoasi Yevropa Millatlar ligasi chempionatiga chaqirilgan. Agar jamoa chempionatda ishtirok etishdan bosh tortsa ularga nisbatan qonuniy chora qoʻllanishi aytilgan. Oliviya uchrashuvida RFEF *Ruben affair* ishini koʻrib chiqishi va tegishli chora qoʻllashga vaʼda bergan. 2022-yilgi Yevro chempionatida qatnasha olmagan Putellas bu safargi chempionatda jamoa sardori sifatida eʼlon qilingan. Putellasning jamoa sardori deb tayinlanishi  RFEFning baʼzi direktorlariga yoqmagan va uni bu lavozimdan olib tashlaga harakat qilishgan.

## Oʻyin uslubi

Faoliyatining boshidanoq Putellas chap qanot hujumchisi hisoblangan. Ispaniya va Barselona tarkibida chap qanot oʻyinchisi sifatida tanilgan. Barselona erkaklar jamoasi Pep Gvardiolaning muvafaqqiyatli davrida ayollar jamoasida Putellas markaziy hujumchi sifatida oʻynagan. Oʻyindagi pas uzatmalarining aniqligi, toʻpni boshqarishi va texnikasi Barselona erkaklar jamoasidagi Xavi, Sergio Buskets va Andres Iniestalarnikiga oʻxshash boʻlgan. GOAL nashri Putellasni „Super texnikali oʻyinchi“ deb atagan. Putellasning texnikasidan tashqari jamoani boshqarish qobiliyati va jismonan baqquvatligini ham taqsinga loyiq. 

Barselona tarkibida Putellas hujumning asosiy qismi hisoblanadi va tarkibda markazdan asosiy hujumchi boʻlib shuningdek, hujum ortida harakat qilishi ham mumkin. Putellas Barselonadagi har bir mavsumini eng yaxshi toʻpurar va asisstent sifatida yakunlagan. 2018—2019-yilda Barselonaning barcha davrlardagi eng koʻp gol urgan futbolchisiga aylangan, 2020—2021 va 2021—2022-yilgi mavsumlarni Yevropaning eng koʻp gol urgan markaziy hujumchisi sifatida yakunlagan. Putellasning maydonda eng koʻp harakat qiladigan qismi markaziy hujum va maydonning markazga yaqinroq qismi hisoblanadi. Toʻpni boshqarish Putellasning eng asosiy quroli boʻlgani uchun koʻpincha markaziy himoyaga qaytib jamoadoshlariga yordam beradi. Putellas toʻpni raqib futbolchilaridan tortib olishda ham juda faol, shuning uchun koʻp hujumlarni toʻpni raqibdan olib qoʻygan holda boshlaydi. Hujumlar yaxshi shakllanmayotganida Putellas chuqur himoyalanishda yordam beradi va maydonda boʻsh pozitsiyalarni qidirib harakatlanadi. Uning boʻsh pozitsiyalarni topishi himoyadan tez chiqib ketishda jamoaga yordam beradi.

Oʻzining aniq uzatmalari bilan Putellas koʻplab assistlar amalga oshiradi. Putellas oʻyinini baʼzi jurnalistlar yaxshi maʼnoda „Terroristik harakatlar“ deb nomlashgan. Statistikasida Putellasning aniq uzatmalar soni ancha yuqori va jarima maydonchasiga qiyinchiliksiz golli uzatma berishi mumkin. Tezligi juda yuqori darajada boʻlmasa ham bu Putellasning muvaffaqiyatli dribling qilishiga xalaqit qilmaydi.

Hujum oʻng qanotdan tashkillashtirilganida Putellas jarima maydonchasi ichiga kiradi va gol urish uchun pozitsiya egallaydi. Markaziy hujumchi boʻlgani uchun ham Putellas jarima maydonchasi tashqarisidan darvozaga koʻp zarba beradi, lekin zarbalarning hammasi ham aniq boʻlavermaydi.

Zarur boʻlgan vaziyatlarda Putellas himoyada ham oʻynaydi va jamoa uchun pozitsiya ochishga yordam beradi. Terma jamoa va Barselona tarkibida raqib hujumlarini buzishda ham faol qatnashadi.

## Ommaviy madaniyat
Nike kompaniyasi Putellasga homiylik qiladi. Putellas 2019-yil Nikening yangi Phantom VNM butsalari taqdimotida Camp Nou stadionida 100 m uzoqlikdan darvozaga gol kiritgan. 2015-yili Ayollar Chempionlar ligasi finali oldidan Nikening Phantom GT 2 butsalari reklamasida kompaniya yuzi sifatida namoyon bo'lgan. 2021-yili *Ballon d’Or* sovrinini olganidan keyin Nike kompaniyasi Putellasga oltin toj va Phantom GT 2 butsasining bir poyini sovgʻa qilgan. Putellas 2022-yil ham *Ballon d’Or* sovrinini olgan va Nike unga oltin Phantom GT 2 butsasining ikkinchi poyini sovgʻa qilgan. Putellas Cupra, Allianz va Visa kompaniyalari bilan ham shartnomalarga ega. Shuningdek Visa jamoasi azosi va Mangos moda brendining ham yuzi hisoblanadi.

Putellas muxlislari va ommaviy axborot vositalari tomonidan „La Reina“ (Qirolicha) taxallusini olgan va 2021-yilgi *Ballon d’Or* sovrinini qo'lga kiritganidan so'ng Nike u haqida „La Reina“ taxallusi bilan poster chiqargan. 2022-yil Puttelas haqidagi hujjatli filmda jamoadoshlari uni nafaqat futbolda, balki shaxsiy hayotida ham La Reina taxallusiga mos ekanini aytib oʻtgan.

Lionel Messi va Johan Cruyff bilan birga Putellas ham Kataloniyaning eng yuqori fuqarolik ordenlaridan biri boʻlgan Creu de Sant Jordi bilan unvoni bilan taqdirlangan uchta futbolchidan biri hisoblanadi. Shuningdek, Putellasning sport rivoji uchun qoʻshgan hissasi yuqori baholanib, unga medal berilgan. 2011-yili Putellas xalqaro sport mukofoti bilan taqdirlangan.

Italialik neo-pop rassom TVBoy Putellasning qahramon koʻrinishidagi rasmini devorga chizgan. Rassomning qizi ham xuddi Putellasdek futbolchi boʻlmoqchiligi uni ilhomlantirgan va 2022-yili mart oyida rasmni yakunlagan. Devordagi rasm koʻplab tomoshabinlar eʼtirofiga sazovor boʻlgani, shunga qaramay vaqt o'tib rasm yomon ahvolga keltirilgan. Rasm abgor holatga kelib qolganidan keyin 2023-yil fevral oyida TVBoy tomonidan qayta chizilgan.

2021-yili Dubayda boʻlib oʻtgan Globe Soccer Awards marosimida Putellasning tasviri ayollar oʻrtasidagi eng yaxshi oʻyinchi sifatida Burj Xalifa binosida namoyish etilgan.

2022-yili FIFA 23 video oʻyinida Putellas modeliga 92 reyting berilgan va oʻyindagi barcha oʻyinchilar orasidagi eng yuqori reytingga ega boʻlgan.

Braziliyalik Skank guruhining 2014-yilgi Velocia albumidagi birinchi qoʻshiq Putellasga bagʻishlangan. Guruh oʻz musiqasini ommaga taqdim etishdan oldin Putellasga eshittirib koʻrish va fikrini bilish uchun Kataloniyaga kelgan. Keyinchalik Ochoa Laüra Bonsai ham Putellasga bagʻishlangan „Alexia Putellas“ nomli qoʻshigʻini ommaga taqdim qilgan. Putellas 2021-yilgi Ballon dOʻr sovrinini olganidan keyin Ispaniya hukumati Kataloniya shahridagi stadionlardan biriga uning nomini berishga qaror qilgan, ammo Putellas bunday qilmasliklarini soʻragan. 2023-yil Xalqaro xotin-qizlar kuni Sant Joan les Fonts tarixiy Rim yodgorliklarini kuzatish maydoniga Putellas nomi berilgan.
## Shaxsiy hayoti
Birinchi tili katalon tili boʻlib, ispan tilini maktabda, ingliz tilini 2020-yili oʻrgangan. Putellasning *Nala* laqabli kuchukchasi bor va u uchun instagram sahifasini ham ochgan. Putellas shaxsiy munosabatlarini ommaga eʼlon qilmaydi, ammo u jamoadoshi Jennifer Hermoso bilan ishqiy munosabatlarda boʻlgan. 2023-yili Chempionlar ligasi finalidagi gʻalabani nishonlash payti Jennifer Hermoso bilan videosi TikTokda mashhur boʻlgan. Putellas tanasida koʻplab tatuirovkalar mavjud, ularning koʻp qismi lotin yozuvlarida yozilgan.

Putellas otasi bilan yaqin boʻlgan. Levante klubi tarkibida boʻlgan davrida otasi yurak kasalligiga chalingan, lekin qizining oʻyinlarini tomosha qilish uchun Valenciaga koʻp tashrif buyurgan. Otasiga yordam berish uchun barcha tibbiy choralarni koʻrgan boʻlsa ham, 2012-yilda, 19 yoshgacha boʻlgan ayollar oʻrtasidagi Yevropa chempionati boshlanishidan oldin, otasi vafot etgan. Putellas chempionatdagi gollarini otasiga bagʻishlagan.

## Faoliyat statistikasi

### Klubda

### Xalqaro

## Sovrinlari
**Espanyol**

* Copa de la Reina: 2010
* Kataloniya koʻpasi: 2008

**Barselona**

* Primera División: 2012—2013, 2013—2014, 2014—2015, 2019—2020, 2020—2021, 2021—2022, 2022—2023, 2023—2024
* UEFA Ayollar chempionlar ligasi: 2020—2021, 2022—2023, 2023—2024, ikkinchi oʻrin: 2018—2019, 2021—2022, 2021–2022
* Copa de la Reina: 2013, 2014, 2017, 2018, 2019—2020, 2020—2021, 2021—2022, 2023—2024
* Superkopa de Espana: 2019—2020, 2021—2022 Copa Catalunya: 2012, 2014, 2015, 2016, 2017, 2018, 2019

**Ispaniya U17**

* UEFA 17 yoshgacha boʻlganlar chempionatlari: 2010, 2011

**Ispaniya**

* FIFA ayollar oʻrtasidagi jahon chempionati: 2023

* UEFA ayollar oʻrtasidagi millatlari ligasi: 2023—2024

**Shaxsiy sovrinlar**

* Ballon d’Or Feminin: 2021, 2022
* FIFA eng yaxshi ayol futbolchisi: 2021, 2022
* Golden Player Woman mukofoti: 2022
* UEFA yilning eng yaxshi oʻyinchisi: 2020—2021, 2021—2022
* UEFA ayollar oʻrtasidagi Chempionlar ligasi mavsum oʻyinchisi: 2021—2022
* UEFA ayollar oʻrtasidagi Chempionlar ligasining eng yaxshi hujumchisi: 2020—2021
* UEFA ayollar oʻrtasidagi chempionlar ligasi mavsum tarkibiga kiritilgan: 2018—2019, 2022—2021, 2021—2022
* UEFA ayollar oʻrtasidagi chempionlar ligasi toʻpurari: 2021—2022
* IFFHS yil oʻyinchisi: 2021, 2022
* IFFHS yilning eng yaxshi playmakeri: 2021, 2022
* Xalqaro sport matbuot uyushmasi tomonidan- Yilning eng yaxshi ayol sportchisi deb topilgan: 2022
* Jahon miqiyosida yilning eng yaxshi ayol futbolchisi: 2021
* Globe Futbol talqini boʻyicha Yilning eng yaxshi ayol futbolchisi: 2021,2022
* FIFA FIFPRO Ayollar dunyosi 11: 2022
* Trofeo Aldo Rovira: 2020—2021, 2021—2022
* Premi Barça Jugadors: 2018—2019
* Katalonada ayollar orasidagi yilning eng yaxshi oʻyinchisi: 2015, 2017, 2021, 2022
* Primera División mavsumining eng yaxshi oʻyinchisi: 2019—2020
* Copa de la Reina Finalida eng yaxshi futbolchi: 2013, 2014, 2021
* Copa de la Reinada eng yaxshi toʻpurar: 2020—2021, 2021—2022
* Ispaniya ayollar milliy terma jamoasida yilning eng yaxshi futbolchisi: 2021
* Primera División mavsum jamoasiga qoʻshilgan: 2015—2016, 2018—2019
* Goal50 Yilning eng yaxshi ayol futbolchisi: 2021, 2022
* Dunyodagi eng yaxshi 100 nafar ayol futbolchilari roʻyxatiga kiritilgan: 2021, 2022
* Futboldagi eng yaxshi chap qanot futbolchisi: 2010, 2011, 2013, 2014
* Futbol loyihasida eng yaxshi markaziy hujumchi: 2015
* SheBelieves Cup turnirining eng yaxshi futbolchisi: 2020
* IFFHS ayollar terma jamoasiga kiritilgan: 2021, 2022
* Creu de Sant Jordi: 2021
* Sport rivoji uchun qoʻshgan xissasi uchun oltin medal: 2021
* Xalqaro sport mukofoti Mollet: 2010, 2011
## Manbalar

## Havolalar

* 
* 
* Alexia Putellas at FC Barcelona
* Alexia Putellas at Levante UD 
* Alexia Putellas at BDFutbol
* 
* Alexia Putellas at the Paris 2024 Summer Olympics
*